Varga Viola

**MASZK NÉLKÜL**

kvintek, kvartok karanténban

egyfelvonásos

TAMÁS (újságíró)

ENIKŐ (Tamás felesége, rendezvényszervező)

SÁRA (marketing menedzser)

ISTVÁN (producer, csak telefonon van jelen)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*2020 tavaszán*

*Újságíró és felesége, se veled, se nélküled kapcsolat, külön költöznének, de a karantén megakadályozza. Idősödő producer szerelmes egy nőbe, de a bezártság elválasztja őket. Az újságíró évek óta vágyik a nőre, lelki társa, múzsája, de nem kapta meg sosem igazán. Hazugságok, indulatok, kitárulkozások. 28 nap karanténkvintett.*

*Három szereplőre kiosztható! A férfiakat játszhatja ugyanaz a színész, a negyedik csak hangban van jelen az előadásban!*

*1. Jelenet*

*Március 16. hétfő este*

*Telefonon beszélget István és Sára, a szereplők otthon vannak. Sára fel-alá járkál, István eleinte kényelmesen fotelban ül.*

ISTVÁN Hogy telt a napod? Nálam még mindig tart a hétvége. Látom a szállodát, a jakuzzit magam előtt a kiömlő habbal, a kandalló fényében izgató tested, ízlelem a pezsgőt a számban, érzem finom érintésed…

SÁRA De jó. Dolgoztam egész nap. Mondok ennél érdekesebbet. Remélem, ülsz. A harmadikon találtak egy fertőzöttet. Holnap reggel ki kell költözni az irodából.

ISTVÁN … (kis csend)… Segítek, elviszlek.

SÁRA Nem szükséges, megoldom.

ISTVÁN Nem gondolod, hogy egyedül hagylak ebben a helyzetben. Ne cipekedj! Hányra menjek?

SÁRA Tényleg felesleges. Megoldom. Te amúgy is veszélyeztetett korban vagy. A kisnyugdíjasoknak otthon kell maradni!

ISTVÁN Tegnap éjjel nem gondolom, hogy nyugdíjas tempóban szeretkeztünk órákon keresztül.

SÁRA Nem érted miről beszélek? A harmadikon volt a vírushordozó. Az irodánk a másodikon van.

ISTVÁN Hányra menjek érted? Csak hazaviszlek úgy, mint máskor. A lakásodba nem megyek be, ne aggódj, csak ha megengeded. Különben azt sem tudom, hányadikon laksz.

SÁRA Ne gyere! Maradj otthon!

ISTVÁN Mi vagy te hírolvasó? Folyamatosan ezt hallom mindenhol. Tudod, hogy a focipályán még a miniszterelnököt is lefejeltem, a korona sem győzhet le. Egyébként is mindennap tornázom, hetente kétszer edzem…

SÁRA OK. Hány éves vagy? Elmúltál 65…

ISTVÁN Hagyjál már a korommal, 55-nek látszom. Reggel ott vagyok 8-kor.

SÁRA Még hívlak!

*2. Jelenet*

*Március 16. hétfő este*

*Telefonon beszélget Tamás és Enikő. Tamás otthon sétálgat a konyhában, Enikő cigarettázik a belvárosban.*

ENIKŐ Képzeld, ma még ügyelek, de holnap már nem jöhetünk be.

TAMÁS Hogy hogy?

ENIKŐ A vírus.

TAMÁS Tudom. Úgy hallottam több szomszédos országban azonnali hatállyal zavarták le a színészeket a színpadról…

ENIKŐ Engem nem érdekelnek más országok, én nem lebegek a levegőben, mint te.

TAMÁS Mit csinálok?

ENIKŐ Az élettől elrugaszkodottan kamasz módjára lebegsz a levegőben.

TAMÁS Ezt már ismerem. Mondjál valami mást!

ENIKŐ Most akartam elköltözni, erre több hétre össze leszünk zárva.

TAMÁS Mi az, hogy összezárva?

ENIKŐ Mindenki otthonról dolgozik. Hétfőn és csütörtökön enyém a szoba. Csikungozok.

TAMÁS Azt csinálsz, amit akarsz. Majd beosztjuk. Akkor nem költözöl?

ENIKŐ Miért azt szeretnéd, hogy költözzek?

TAMÁS Mondtam valaha is, hogy költözz el?

ENIKŐ Megőrülök, ha a közelemben vagy.

TAMÁS Inkább azt mond, mi van ezzel a vírussal.

ENIKŐ Nem bírlak elviselni.

TAMÁS Akkor mit akarsz?

ENIKŐ Heti háromszor bevásárolunk, majd a gyerek segít, rád egyébként sem bíznám.

TAMÁS Köszi szépen.

ENIKŐ Szóval a szobát beosztjuk, mindenki képezi magát.

TAMÁS Mire gondolsz?

ENIKŐ Felfrissítheted az angolodat és törölheted az összes nőt az udvartartásodból.

TAMÁS A törléses lemezt is ismerem.

ENIKŐ Még sem törlöd őket. A Skorpióval is állandóan üzengettek, éjjel-nappal vele foglalkozol.

TAMÁS Hagyd már ezt a Skorpiót!

ENIKŐ Jó most leteszem.

*3. Jelenet*

*Március 16. hétfő este, kicsit később*

*Tamás és Sára telefonon beszélgetnek, mindketten otthon.*

TAMÁS Hazaértél? Többször hívtalak.

SÁRA Nemrég értem haza. Holnaptól home office. Nálad mizu?

TAMÁS Reggel még utazást terveztél hétvégére.

SÁRA Az reggel volt. Gyorsan változnak a dolgok.

TAMÁS Én már több napja otthonról dolgozom.

SÁRA Az újságíróknak könnyű bárhonnan tudnak dolgozni.

TAMÁS Persze tudom, én sohasem dolgozom. Mi történt?

SÁRA Fertőzött az irodaházban, holnaptól karantén.

TAMÁS Iráni vagy kínai?

SÁRA Nem derült ki, részleteket még nem tudok.

TAMÁS És akkor mi lesz?

SÁRA Haza kell hozni a gépünket, és amire szükségünk lehet.

TAMÁS Akkor most több hétig nem találkozunk?

SÁRA Ezt jelenti a karantén. Mindenki otthon marad.

TAMÁS Megint mi szívjuk meg.

SÁRA Nyugi, kitalálunk valamit.

TAMÁS De mikor?

SÁRA Most is te voltál külföldön, én itthon töltöttem a hétvégét.

TAMÁS Szerintem ne menjünk bele, ki hol töltötte a hétvégét.

SÁRA Mi van a költözéssel? Gondolom, elmarad.

TAMÁS Maradunk.

SÁRA Látod, tényleg gyorsan változik minden.

TAMÁS Ja... Nem elég az eddigi korlát, most újabb jön. Kettős karantén.

*4. Jelenet*

*Március 17. kedd reggel*

*Tamás zuhanyzik, Enikő betör a fürdőszobába.*

ENIKŐ Azért jött a vírus, hogy töröld a Skorpiót.

TAMÁS Ha nem látnád zuhanyzom.

ENIKŐ Ez az utolsó esélyünk. Az élet kínálta.

TAMÁS Még mindig zuhanyzom. Ezt most kell megbeszélnünk?

ENIKŐ A karantén összezárt minket. Ha törlöd, egyszer majd újra kezdhetjük.

TAMÁS Mit szeretnél? Egyébként k….-ra fázom.

ENIKŐ Hozom a telefonodat. Töröld ki!

TAMÁS Nincs bekapcsolva.

ENIKŐ Megint üzengettetek, azért kapcsoltad ki.

TAMÁS Hagyjál már! Lezuhanyzom, megtörölközöm és kitörlöm.

ENIKŐ Késő. Már több éve kellett volna.

TAMÁS Most mondtad, hogy töröljem ki.

ENIKŐ Nem most mondtam, öt éve. Ennyit vettél el az életemből.

TAMÁS Befejezhetem a zuhanyzást?

*Enikő a papucsát Tamás irányába dobja. Tamás az utolsó pillanatban elhajol, a falról csorog a víz.*

ENIKŐ Két napot adok, ha addig nem törlöd, elköltözöm.

TAMÁS De karantén van!

*Enikő becsapja az ajtót, Tamás tovább zuhanyzik…*

*5. Jelenet*

*Március 17. kedd reggel*

*István és Sára telefonon beszélgetnek.*

SÁRA Átgondoltam. Ha még áll az ajánlatod, hogy segítesz az irodából hazaköltözni, elfogadom. Nem tudom mennyi ideig tart ez az egész, iratokat, ruháimat, számítógépemet mindent vinni kell.

ISTVÁN Te most bemész a fertőzött épületbe?

SÁRA Igen. Máshogy nem tudom hazavinni a gépem, de éjjel fertőtlenítettek.

ISTVÁN Jó, de hol?

SÁRA Mindenhol. Az egész irodaházat…. Félsz tőlem?

ISTVÁN Nem, dehogyis.

SÁRA De igen! Félsz idejönni. Persze, amúgy is rettegsz a betegségektől.

ISTVÁN Segíteni akarok, … de végig gondoltam.

SÁRA Nincs szükségem a segítségedre, tegnap is mondtam, hogy megoldom, csak azért hívtalak, mert te erősködtél.

ISTVÁN Segítek! Nem félek.

SÁRA Tudom, hogy félsz, már rég észrevettem, ismerem a félelmeidet. Tiszteletben tartom. Ráadásul veszélyeztetett korú is vagy.

ISTVÁN Minden azért van, mert folyton emlegeted, hogy öreg vagyok.

SÁRA Aha. Szóval én tehetek róla. Mondjuk a 65 év feletti korlátozást nem én találtam ki.

ISTVÁN Mindenhol csak ezt hallani, és…

SÁRA Ne aggódj! Hívok egy taxit.

ISTVÁN De most mi lesz?

SÁRA Hogy hogy mi lesz? Otthon maradsz!

ISTVÁN Velünk mi lesz?

SÁRA Hogy jön ez ide? Majd meglátjuk!

ISTVÁN Nem. Inkább érted megyek. Nem érted, szeretlek!

SÁRA Érzem a félelmed. Maradj otthon! Majd beszélünk! Leteszem.

*6. Jelenet*

*Március 22. vasárnap napközben*

*Tamás és Sára telefonon beszélgetnek.*

TAMÁS Láttad miket posztol ez a jó ember?

SÁRA Nem láttam. Miket írogat?

TAMÁS Nem jelenik meg nálad?

SÁRA Nem vagyok rajta éjjel-nappal.

TAMÁS Na, akkor elmesélem.

SÁRA Meséld!

TAMÁS Ez az édes vírustól félő ember különböző játékokat indított. Egyik szellemesebb, mint a másik.

SÁRA Tényleg? Mi a téma?

TAMÁS Melyik a világ legszebb gólja?

SÁRA Ja, ez nem is érdekel.

TAMÁS Akkor mondok olyat, ami érdekelni fog, mert rád is gondol, hiába nem nézegeted az oldalát.

SÁRA Most már érdekel.

TAMÁS A másik nagyszerű kezdeményezése, felmérni, hogy az ismerősei közül ki melyik színházi előadást tartja a legemlékezetesebbnek. Természetesen ő maga is voksolt.

SÁRA Ezt tudom. Marat halála.

TAMÁS Igen. Egy 1981-es kaposvári előadás. Egész véletlenül meg van nevezve Lukáts Andor, Jordán Tamás, Csákányi Eszter, Pogány Judit. Tehát ezeket a színészeket 1981-ből ismeri. Szerencsére egyikük sem lett rosszabb színész. Nagy öröm ez nekünk.

SÁRA Tudom, hogy többeket ismer abból a korból. Találkoztunk egyszer Csákányi Eszterrel véletlenül az utcán, összeborultak, beszélgettek.

TAMÁS És most te nem fogsz örülni. Elmondtad Eszternek, hogy van egy jó barátod, aki az elmúlt 25 évben szinte minden előadását látta, együtt bulizik, születésnapozik, fesztiválozik vele? Vagy szokás szerint statisztáltál a primadonna mellett?

SÁRA Abban a jelenetben nem vágytam főszerepre.

TAMÁS Bravó! És a legújabb posztját láttad? Tudod melyik zenét rakta ki és mi a címe?

SÁRA Nem. Azt sem láttam.

TAMÁS Úgy könnyű.

SÁRA Kellene tudnom? Nem nagyon érdekel.

TAMÁS Egy duettről van szó. A címe: Esküvő. Előadói közötti korkülönbség nagyjából annyi, mint köztetek.

SÁRA De jó. Ez biztos nem üzenet.

TAMÁS Ááá nem. Az előadók Zorán és Tompos Kátya.

SÁRA Tényleg? És legalább jó a dal?

TAMÁS Imádom ezeket az álságos, távolságtartó kérdéseidet. Kitalálhatod mi a végkifejlet.

SÁRA Gondolom beszédes a cím.

TAMÁS Igen. A pár boldog lesz, és ezt egy remek esküvővel teszik emlékezetessé. Na, mit szólsz ehhez? Most is azt mondod, hogy nem vizionál esküvőt, és nem társít hozzá senkit. Hacsak nem Tompos Kátyát?

SÁRA Engem biztos nem. Tudja mit gondolok erről.

TAMÁS Még vírus idején sem változtatsz ezen a kőkemény megjegyzéseden?

SÁRA Nem. Sosem leszek a felesége.

*7. Jelenet*

*Március 28. szombat délelőtt*

*Tamás és Enikő otthon, a szobájukban. Tamás idegesen sétálgat, Sárával találkozna. Enikő ül az ágyon és szájmaszkot varrogat.*

ENIKŐ Nem mész sehová!

TAMÁS Miért, csak beülök az autóba és két óra múlva megjövök.

ENIKŐ Biztos, hogy nem!

TAMÁS Miért, most ezzel mi a bajod? Kicsit levegőzöm, sétálok.

ENIKŐ De nem autóval. Meg akarsz minket fertőzni?

TAMÁS Ehhez mi köze van az autónak?

ENIKŐ Szerinted? Menj gyalog!

TAMÁS Az mivel jobb?

ENIKŐ Elsétálsz a vasútállomásig és vissza!

TAMÁS Nem sétálhatnék oda, ahová akarok?

ENIKŐ Dehogynem, költözhetsz is oda, ahova akarsz. Eldönthetnéd végre!

TAMÁS Én sétálásról beszéltem, nem költözésről.

ENIKŐ Én meg arról, hogy megint kimentél a konyhába, titokban üzenni.

TAMÁS Szerinted ahhoz nekem ki kell mennem a konyhába, hogy üzenjek? Melletted is simán tudok üzenni.

ENIKŐ Régen még nem voltál ennyire ügyes.

TAMÁS Látod, hogy fejlődök! Jó, akkor írok a gépen! Merre van a tisztítószer, amivel letörölhetem a klaviatúrát?

ENIKŐ Na, látod, még ennyit sem tudsz.

TAMÁS Mivel eddig a munkahelyemen tisztítottam a gépet.

ENIKŐ Igen, öt éve teljesen máshol jársz.

TAMÁS Hol járok?

ENIKŐ Arra neked kellene válaszolni.

*Tamás behozza a tisztítószert, előtte a konyhából gyorsan üzen.*

TAMÁS Ez hogyan működik?

ENIKŐ Próbáld ki, de előtte rázd fel?

TAMÁS Azt kérdeztem hogyan működik?

ENIKŐ Próbálgasd!

TAMÁS Hogy lehet kinyitni?

ENIKŐ Azt mondtam, rázd fel!

TAMÁS Jó, de hogy nyissam ki?

ENIKŐ Ennyit sem tudsz?

TAMÁS Légy szíves ne húzz már, mert lelocsollak ezzel a folyadékkal!

ENIKŐ Ahhoz előbb ki kellene nyitnod.

TAMÁS Kinyitom, aztán jól elmegyek minél messzebbre.

*Enikő kicsavarja a flakont Tamás kezéből és elfordítja a tetejét.*

ENIKŐ Na, látod, most már locsolhatod.

*Tamás Enikő felé fordítja, mint egy revolvert. Úgy csinál, mintha elsütné. Megközelíti.*

ENIKŐ Menj innen!

TAMÁS Előbb a szemedbe locsolom, csak, hogy tisztábban láss!

*Enikő arrébb löki Tamást. Tamás kimegy a szobából, majd szó nélkül letörli a klaviatúrát. Feszült csend. Enikő felsikít, mert a tűvel erősen megszúrta magát. Az ágyra csöpög a vére.*

*8. Jelenet*

*Március 28. szombat délután*

*Tamás szökni próbál, telefonon beszélgetnek Sárával.*

TAMÁS Hallottad a kijárási korlátozást?

SÁRA Persze. Nekem van engedélyem kilépésre.

TAMÁS És ahhoz, hogy találkozzunk?

SÁRA Ahhoz neked kell engedély.

TAMÁS Majd megszerzem.

SÁRA Hát arra kíváncsi leszek.

TAMÁS Én is.

SÁRA Van terved?

TAMÁS Az mindig van.

SÁRA Persze, csak a kötöttségek féken tartanak.

TAMÁS Nem érdekelnek a korlátok, majd jól felrúgom őket.

SÁRA Ittál valamit?

TAMÁS Igen. Ittam. Pálinkát.

SÁRA Gondolom a feleségednek hoztad.

TAMÁS Te úgysem iszol, de majd a következő szökésnél kapsz kóstolót. Már ha egyáltalán sikerül valamikor megszöknöm innen.

SÁRA Hogy szerzel kilépőt a parancsnokodtól?

TAMÁS Sehogy. Mikor menjek?

SÁRA Engedély nélkül?

TAMÁS Nekem nem kell, neked úgy is van, majd igazolsz.

SÁRA Meggondolom. Végül is dolgunk van egymással.

TAMÁS Maszkban menjek vagy anélkül?

SÁRA Gyere maszkban az legalább távol tart.

TAMÁS Ezzel abszolút meghoztad a kedvem. Rohanok is. Most komolyan szökjek vagy nem?

SÁRA A szökésben van kockázat. Kérdés, hogy bevállalod-e?

TAMÁS Akarod?

SÁRA Gyere!

*9. Jelenet*

*Március 28. szombat este*

*Tamás és Sára az autóban beszélgetnek.*

TAMÁS Hogy tudod megérinteni azt a majmot?

SÁRA Egy emberről beszélsz. Én sosem minősítem a feleséged.

TAMÁS Igen, de ez a majom - jó a kedvedért nem használom ezt a hízelgő jelzőt - tudtommal még nem a férjed.

SÁRA Soha nem is lesz az!

TAMÁS Ezt már sok mindenre mondtad, hogy nem utazgatsz hétvégén, hogy nem fekszel le vele, hogy nem akarsz tőle semmit.

SÁRA Komolyabbat nem. Miért fáj neked, hogy valaki törődik velem? Tudod, hogy egyedül vagyok a világban, még a kamasz fiam sem él velem.

TAMÁS Szerinted azért fogalmazok így, mert fáj nekem? Így ismersz?

SÁRA Tudom, hogy te is törődsz velem.

TAMÁS Akkor le is fekszel velem jutalmul, ha te ilyen jutalmakat osztogatsz?

SÁRA Nem. Ne tekints tárgynak! Úgy nézek ki, mint egy masnival átkötött ajándék, akit bárki megkaphat, ha szépen néz rám.

TAMÁS Szalagos ajándék csak akkor vagy, amikor luxus szállodában a kandalló előtt átvesznek. Gondolom, jól ismered, már többször leforgattad!

SÁRA A hétvégi wellnessekre gondolsz? Megfordultam néhány színvonalas hotelban, de nem ez a lényeg.

TAMÁS Hanem mi? Akkor nem lennél masnival átkötött ajándék, ha bármikor át lehetne venni téged, csak úgy különösebb luxus nélkül, reggel, délben, este, füvön, poros erdőben, sáros pléden, vagy repülőgépen.

SÁRA Tudod hány éves vagyok? Ezt már kinőttem.

TAMÁS Biztos azért barátkozol nálad jóval idősebbekkel. Vagy a repülőn félnek, vagy a füvön. Úgy tudom a törődő ember szeret fűre lépni, legalábbis ezt hangoztatja úton- útfélen és a facebookon.

SÁRA Egész nap kritikát írtál? A drámát most elmondtad, jöhet a vígjáték. Mi van a feleségeddel? Évek óta válni akartok, de legalább külön költözni, amit a karantén előtti napokban is elmeséltél. De még most is az ő forgatókönyvét játszod.

TAMÁS Azért édes szívem, mert én is vágyom a törődésre. Te sem fekszel le velem, ő sem. Nyugodtan mondhatjuk, hogy ő legalább törődik velem. Legalább nem enged el.

SÁRA Én elengednélek. Tőlem mehetnél, nem tartanálak vissza. Én nem maradtam benne egy nem működő kapcsolatban még a gyerek miatt sem. Nem akartam hazugságban élni.

TAMÁS Nem is nagyon találkozol a fiaddal pedig mégis csak te lennél az anyukája. Legalább a törődős embert mutasd be neki, mint új apukát és teljes lesz a család. A boldogságról nem is beszélve.

SÁRA Kinek a boldogságára gondolsz? Egyáltalán mi a boldogság? A gyerekemnek van apja. Nem keresek neki új családot. Tudja, hogy szeretem, bármire képes lennék érte, ezért engedtem el. Inkább szeressen távolról, mint gyűlöljön közelről, mert az akaratomat rákényszerítem. Ő szabad, mint én, utáljuk a kötöttségeket. … Inkább élek egyedül, de biztosan nem csinálnám azt, amit ti. A gyerek előtt boldog családot játszotok, a négy fal között pedig ölitek egymást.

TAMÁS Nemrég mindent részletesen elmondtam a gyereknek, aki már egyáltalán nem gyerek. Egy olyan tapintatos, érzékeny felnőtt, akitől mindannyian csak tanulhatnánk. Különösen egy olyan családi oligarcha, aki bábfiguraként ráncigálja a saját gyerekeit a saját projektjeibe. A közös pénzkaszálásról nem is beszélve.

SÁRA Miről beszélsz? Egyrészt mi közöm István gyerekeihez? Nem az én családom, és neki sincs köze a gyerekemhez. Ezeket a vádakat ki kérem magamnak! Másrészt nem gondolod, hogy öt év után talán mégis csak késő volt elmondanod a fiadnak, hogy Enikővel eltávolodtatok egymástól? Szerinted nem vette észre mi történik köztetek, hogy színjáték az életetek?

TAMÁS Az lehet. Nincs is átkötve alkalmi, ünnepi masnikkal. A törődős embert tessék mindennap kibírni, amikor reggel hányinger gyötri, és délután is, amikor kapuzárási pánikban szenved, és este is, amikor rohan edzeni, mert fél, hogy megöregszik.

SÁRA Reggel jár edzeni.

TAMÁS Milyen jól tudod, biztos elkíséred.

SÁRA Biztos nem kísérném el soha. Ami köztünk van, nem a külvilágnak szól.

TAMÁS Ez szuper irodalmi manír, hol olvastad?

SÁRA Jól vagy? A valóságot mondom. Tudod, hogy a magánéletem megtartom magamnak. Senkire nem tartozik.

TAMÁS Tehát az a valóság, hogy szeretitek egymást, de az érzelmeiteket nem szeretnétek világgá kürtölni.

SÁRA Csak a kollégámnak tekintem, nem a társam. Nem fogom meg a kezét, nem bizalmaskodunk társaságban.

TAMÁS És ez nem színjáték?

SÁRA Nem. Nem tartozik senkire, mi van köztünk.

TAMÁS És ezt a fantasztikus kettősséget - főleg az általad kiválón alakított színjátékot - lenyeli, csak azért, hogy olykor megdugjon?

SÁRA Elfogadja, mert szeret.

TAMÁS Megdugni?

SÁRA Azt is!

TAMÁS Te ebben mennyire vagy benne? Ott is alakítasz, vagy mersz önmagad lenni? Legalább olyankor legyél őszinte!

SÁRA Alapvetően őszinte vagyok. Amúgy mindannyian szerepeket játszunk. A hétvégéken azt játszom, hogy szerető vagyok, a szállodákban mindig álnéven jelentkezem be, hamis adatokkal.

TAMÁS Akkor, ha tegyük fel, hogy nem a világ legjobb szeretője, és nem szereted, akkor miért vagy vele?

SÁRA Te miért vagy a feleségeddel?

TAMÁS Hát nem a szex miatt.

SÁRA Én sem a szex miatt vagyok Istvánnal.

TAMÁS Csak olykor szeretőt játszol vele.

SÁRA Az belefér olykor. De nem fogok együtt élni vele, nem leszek a felesége. Ezt tudja ő is. Annál többet, mint ami most köztünk van, nem ígértem neki. Többször elgondolkodtam miért tartom fent ezt a kapcsolatot… Arra jutottam, hogy próbatétel, vagy lehet, hogy ezzel vezekelek. Rengeteg számomra idegesítő, elfogadhatatlan tulajdonsága, gesztusa van, amit nehezen bírok ki. Nem tudom, miért csinálom? Büntetem magam! Ha már három éve elvesztettem a családom, és nem akartam újrakezdeni velük, akkor nem érdemlem meg a boldogságot. Szenvednem kell olykor! Ő lett az én keresztem! Ugyanakkor úgy érzem, van valaki, akinek fontos vagyok, aki állandóan biztosít a szeretetéről. Kellek valakinek! Ha egyszer csak eltűnnék, keresne talán a fiam, te, és ő. Ja és felhívnának a kollégáim miért nem mentem be dolgozni… Ennyi. És ha már ezt kitárgyaltuk, ti miért vagytok még mindig együtt?

TAMÁS Öt éve találkoztam veled. Egy több, mint tizenöt éves házasságba toppantál bele. Tudom, hogy a kapcsolatunk barátságnak indult, de néhány éve ez már jóval több ennél. Szerintem törődés, energia és figyelem is van benne bőven mindkét részről, és ahogy ez közöttünk megteremtődött úgy vált egyre égetőbb hiánnyá a házasságomban. Mondhatni, lehet, hogy ez volt az ára. De egyáltalán nem bánom. Én a kettőnk kapcsolatában sosem játszottam szerepet, még hétvégére sem. Amikor boldog voltam, veled voltam boldog, amikor fájt valami ezer üzenetben írtam le neked. Közben nem a feleségemmel foglalkoztam és nem a fiammal. Ha leegyszerűsíteném a lelki ismeretfurdalás tart Enikő mellett, és az, hogy egzisztenciálisan nem építettem ki több lábat. Minden pénzemet - igaz nem olyan sokat - a családomnak adtam, nem tettem félre, nem tartalékoltam. Enikővel volt legalább tíz csodálatos évünk. Csak anyámtól kaptam annyit, mint tőle. De ez elmúlt. Mégis ha nincs otthon éjjel, hiányzik, sokszor még a bántása is hiányzik. A boldogságot évek óta nem tőle kapom, de te is tudod, hogy mi ketten eddig nem tudtuk újra kezdeni az életünket. De hazugság lenne, azt mondani, hogy ezen soha nem gondolkodtam. Lehet mondani, hogy nem vagyok elég bátor. Igen, ez meg az én keresztem. Sokszor nagyon fájt. Egy ember tud ezen átsegíteni, az Te vagy…

*Egyszer csak beáll a csend. Közben besötétedett. A lámpák fényében tekintetük összeér, és nem fékezik le az érintés vágyát…*

*10. Jelenet*

*Április 6. hétfő délután*

*Tamás és Sára sétál a hegyen Sára lakása környékén, karantén idején*

TAMÁS Ha ennyire szeret ez az ember még karantén idején is, akkor neked miért van rám szükséged?

SÁRA Ezt komolyan kérdezed?

TAMÁS Karantén idején csak komolyan lehet kérdezni.

SÁRA Tudod, hogy fontos vagy nekem.

TAMÁS Mennyire?

SÁRA Éppen hogy. *(Elmosolyodva mondja.)*

TAMÁS Fontos vagy! Ezt már hallottam, több évvel ezelőtt is, amikor először elköltözött Enikő. Még mindig emlékszem. Ültem az autóban és mentem a szerkesztőségbe. Először kérdeztem meg, hogy fontos vagyok-e neked. Telefonba mondtad, hogy igen, sőt megismételted a mondatot. Soha nem fogom elfelejteni. Sokáig a legfontosabb kapaszkodóm volt. Ez máig nem változott meg. De úgy érzem nem jöttek hozzá újabb mondatok. Ez az egy ott árválkodik. Sokszor elővesszük, újra meg újra belekapaszkodunk. Ettől persze hiteles, de mással töltjük a szabadidőnket, mással utazunk. Nekünk meg marad a FONTOS VAGY.

SÁRA Hiába reklamálsz, tudod jól, hogy nem szoktam az érzelmeimet szavakban kifejezni. A szeretlek szót csak a fiam kaphatja meg. Másnak nem jár, még neked sem. A fontos vagy nem tucatáru nálam. Ritkán használom, és a kapcsolatunkra értem. Beengedtelek a lelkembe és a gondolataimba, szellemi társam vagy.

TAMÁS Értem. Nagyon édes vagy. Tehát van szellemi társad és testi társad?

SÁRA Mindig ezzel jössz, mintha a testiség lenne a legfontosabb.

TAMÁS Miért nem az?

SÁRA Nem. Melletted nem játszom szerepet. Sem karanténban, sem azon kívül. Senkivel nem veszekedtem még olyan jókat, mint veled. És senkinek nem fogtam meg a kezét színházban. Amikor kézen fogva nézünk előadást, akkor sem játszom szerepet. Többször láttad a könnyeimet, és hányszor nevettünk önfeledten együtt? Amikor egymáshoz érünk sosem erőltetett. Benne van a kíváncsiság, a másik megismerésének vágya. Emlékszel, amikor megmásztuk a Hármashatár-hegyet? Megvártalak, ha lemaradtál és nyújtottam a kezem megpróbáltalak a meredek ösvényen felhúzni. Ebben nincs érintés?

TAMÁS De van. Főleg a csúcson volt.  *…nevetnek…*

SÁRA A kapcsolatunkat mindig a szabadság jellemezte. Nem volt benne kényszer, azért mentünk egymás felé, mert ezt akartuk. Tudod, Kosztolányi is megírta: „Köztünk sohase legyen „kötelesség” a szeretet, hanem szabadság és fényűzés.”

*11. Jelenet*

*Április 7. kedd este*

*István és Sára telefonon beszélgetnek.*

ISTVÁN Hívtalak.

SÁRA Láttam.

ISTVÁN Ki voltál kapcsolva.

SÁRA Foglalt voltam.

ISTVÁN De egy órán keresztül?

SÁRA Annyit beszélek, amennyit akarok.

ISTVÁN Nem tudnál kedvesebb lenni hozzám.

SÁRA Szerintem ismersz. Ha kedvességre vágysz, mást kell keresned. Édes, bájos nőt, aki süt-főz, kiszolgál, bólogat, odaadó. Olyan, amilyet kívánsz magadnak.

ISTVÁN Mindig ki akarsz árusítani. Nem érted, hogy nekem te kellesz?

SÁRA Akkor fogadj el olyannak, amilyen vagyok.

ISTVÁN Tudod, hogy elfogadom már három éve, de nehezen viselem, hogy mással órákat beszélgetsz, és nincs időd rám. Viszont az újságíró barátodra van időd, állandóan vele foglalkozol. Neki adod a lelked.

SÁRA Azt adok magamból másnak, amit akarok. Nem vagyok a feleséged. Ragaszkodom a szabadságomhoz.

ISTVÁN Biztos, hogy akar tőled valamit.

SÁRA Igen. Kíváncsi a gondolataimra.

ISTVÁN Sok ilyet láttam már. Ha egy férfi egy nővel ennyit foglakozik, terve van vele. Meg akarja kapni, nemcsak a lelkét akarja. Én is férfi vagyok, tudom. Tudnék mesélni. Amúgy én már akkor színházba jártam, amikor még azt sem tudta mi a színház. Nagyon sok színész barátom van a kaposvári fénykorból. Eszter is a barátom, tudod, a Csákányi, emlékszel találkoztunk is vele.

SÁRA Mégsem jártok össze. Ha nagyon erősködsz, akkor most elmondom, hogy Tamással bejártunk Eszter egyik előadásának próbáira és bemutatott neki.

ISTVÁN Akkor is vele foglalkoztál és nem velem.

SÁRA Veled sokkal több időt töltök. Tied a testem!

ISTVÁN Mikor? Három hete nem láttalak. Alig beszélünk telefonon. Szeretném megkapni a lelkedet is, hogy vigyázhassak rá.

SÁRA Karantén van. Ha látni akarsz nézegess fotón vagy videón. Már adtam a lelkemből, legyen elég annyi.

ISTVÁN Úgy látszik a korlátozás csak kettőnkre vonatkozik. Dolgozni jársz, vásárolni, biztos találkozol Tamással is.

SÁRA És ha találkozom? Az én dolgom. Értsd meg, nem szólhatsz bele az életembe, kivel találkozom, mit csinálok, még karantén idején sem. Amúgy annyi évesen, mint amennyi vagy, maradj csak otthon.

ISTVÁN Ne gyere állandóan a korommal. Egyébként én is lejárok a boltba, futni a parkba, telefonon tárgyalok, online órákat tartok. … Mikor találkozunk?

SÁRA Nem tudom. Majd találkozunk.

ISTVÁN Tudod, hogy gyűlölöm a „majd”-okat. Miért nem tudsz egyszer egyértelműen fogalmazni, legalább ebben a helyzetben? Bizonytalanságban tartasz három éve.

SÁRA Én a tervezést utálom. Éreznem kell, hogy, azt tehetek, amit akarok. Amikor mindkettőnknek jó, majd találkozunk.

ISTVÁN Nekem nem jó így. Nem bírom tovább. Szeretlek! Hiányzol! De úgy látom, nem akarsz már engem. Sosem szerettél igazán. És most itt a remek alkalom, hogy végrehajtsd, amit már régóta tervezgettél, hogy eltávolíts az életedből.

SÁRA Ezt már többször lejátszottuk. Szakítunk, és kibékülünk. De tudod mit, legyen vége!

ISTVÁN Tudom, hogy könnyen lemondasz rólam. Bárkit könnyen elengedsz.

SÁRA Igen.

ISTVÁN Tudod, hogy akkor nem dolgozunk együtt többet. A közös projekteknek is vége. Mindenről lemondasz?

SÁRA Igen. Tudom, hogy nem tudod a munkát és a magánéletet különválasztani. Látod, ebben is különbözünk.

ISTVÁN Jó. Csak arra kérlek, hogy ne látogasd azokat a rendezvényeket többet, ahol én is ott vagyok.

SÁRA Normális vagy? Azokra az eseményekre, amire meghívnak, el fogok menni, nem érdekel, hogy ott leszel vagy nem.

ISTVÁN Mindent meg tettem érted. Úgy látszik, nem volt elég neked. Ha nem vagyunk együtt, nem bírom ki, hogy lássalak.

SÁRA Túléled.

*12. Jelenet*

*Április 11. szombat délelőtt*

*Enikő és Tamás hajvágás, takarítás az otthoni karanténban.*

TAMÁS Levágnád a hajam, legalább most a vírus idején.

ENIKŐ Biztos, hogy nem.

TAMÁS Ne csináld már, jó akkor elmegyek fodrászhoz.

ENIKŐ Azt nem engedem.

TAMÁS Tehát nem vágod le és nem engedsz fodrászhoz, de engem nagyon zavar. Hosszú.

ENIKŐ Nincs is hajad.

TAMÁS Az a kevés, ami van, az hosszú.

ENIKŐ Szólj a Skorpiódnak majd levágja!

TAMÁS Jó majd szólok!

*Tamás járkál a szobában, Enikő az ágyon ül, nyomogatja a telefonját.*

TAMÁS Mekkora itt a por?

ENIKŐ Csodálkozol? Évek óta nem törölted át a könyveket.

TAMÁS A könyveket biztos, hogy nem.

*Enikő az ágy fölötti polc takarításába kezd, kezébe kerül az esküvői képük. Mindketten fiatalok és boldogok. Enikő könnyes szemmel alapos és pörgő mozdulatokkal törli a kép üvegét. Tamás nem veszi észre. Küzd a poros könyvekkel.*

ENIKŐ Nézd meg ezt is rendbe raktam.

*Tamás ránéz az esküvői képre, egy pillanatra összenéznek, majd ugyanolyan gyorsan elveszik a tekintetüket egymásról. Hosszú csönd.*

ENIKŐ Az ablakot is lemostam.

TAMÁS Nagyszerű, már ráfért.

ENIKŐ Úgy is jön a Húsvét.

TAMÁS Ha csak nem…

ENIKŐ Te csak foglalkozzál a könyveiddel. Ki is olvashatnád őket.

TAMÁS Na, tessék, jön, hogy már olvasni se szoktam.

ENIKŐ Miért szoktál?

TAMÁS Szerintem jobb, ha megmaradsz az ablaknál.

*Enikő egy másik sarkot kezd el takarítani a szobában, addig Tamás lefotóz néhány könyvborítót és elküldi Sárának. Sára visszaír annyit, hogy ok. Ő is küld egy kirándulás közben készített hegyes-erdős képet. Tamás elkezdi törölgetni a családi fotókat. Enikő rámutat egy újsághalomra.*

ENIKŐ Ezt nem dobnád ki?

TAMÁS Majd eldöntöm, hogy mit dobok ki.

ENIKŐ Nyugodtan, ha vége a karanténnak úgy is elköltözöm.

TAMÁS Akkor miért mostad le az ablakot?

ENIKŐ Hogy addig is kilássak.

TAMÁS Az nem árt, ajánlanék egy kis lélekápolót is.

ENIKŐ Ajánlj a Skorpiódnak, vagy azt, hogy menjen el a pedikűröshöz, vagy fodrászhoz. Ő megteheti, csak én nem. Még karantén idején is mehet. Neki találták ki.

*Tamás belenyúl egy táskába előkerül egy kis ajándék Sárától. Tamás lefotózza és elküldi Sárának. Enikő nem látja. Közben egy hatalmas halom könyv összedől, amiben Enikő megbotlik. Feláll, és egy részét félrerúgja az útjából. Tamás becsapja Enikő után az ajtót. Sára mosolygós fejet küld az ajándékra, majd azt írja nála is akad Tamástól kapott ajándék. A lemosott ablakból bedől a fény.*

TAMÁS Akkor levágod a hajam?

ENIKŐ Nem

TAMÁS Vészhelyzet van, most mások a szabályok.

ENIKŐ Sokáig levágtam, amikor semmi sem volt, csak szerettelek. De már nem szeretlek, semmi közünk egymáshoz.

TAMÁS Persze, de azért levághatod.

ENIKŐ Miért a Skorpió nem vágja le? Az mindent olyan jól tud, biztos fodrásznak is kitűnő.

TAMÁS Hagyjad már ezt!

*Újabb órák telnek el Tamás nekivetkőzik, odakészíti a hajnak a partvist és seprűt. Ül és vár*

ENIKŐ Most mit csinálsz?

TAMÁS Várok.

ENIKŐ Nyugodtan. Kimegyek cigizni.

*Enikő kimegy a parkba Tamás bemegy a szobába. Nyílik az ajtó, Enikő jön, Tamás visszaugrik a székbe, Sárával megbeszélték, hogy találkoznak nem jelenhet meg hosszú hajjal.*

ENIKŐ Nem unod még?

TAMÁS Mit?

ENIKŐ Hogy hülyének nézel!

*Tamás összenéz Enikővel, hirtelen eszükbe jut a hajvágás, ami után általában szeretkeztek. Enikő összerakja a hajvágógépet. Vágni kezdi Tamás haját.*

TAMÁS Fáj!

ENIKŐ Nem baj!

TAMÁS Mit csinálsz, tényleg fáj!

ENIKŐ Na és. Az elmúlt öt évben tudod mennyi minden fájt nekem is. Mégis Skorpiózol még mindig.

TAMÁS A szemöldökömet is megigazítanád?

ENIKŐ Azt már tényleg csinálja meg a Skorpió.

TAMÁS Légy szíves!

ENIKŐ Na, jó!

*Tamás bemegy zuhanyozni a fürdőszobába. Tudja, vírus ide, vagy oda, ez volt az utolsó hajvágás.*

*13. Jelenet*

*Április 12. vasárnap este*

*Tamás és Sára az autóban beszélgetnek.*

TAMÁS Sári az miért van, hogy nekünk mindig csak az autó jut?

SÁRA Miért, mit szeretnél?

TAMÁS Mondjuk hatalmas jakuzzit pezsgővel, kandallóval.

SÁRA Ez, hogy jutott eszedbe?

TAMÁS Úgy, hogy ismerlek, ilyenekre vevő vagy.

SÁRA Hogy tudtál elszökni?

TAMÁS Hétfőn és csütörtökön Enikőé a szoba. Hattól nyolcig csikungozik.

SÁRA Csikung? Az micsoda?

TAMÁS Valami távol-keleti meditáció.

SÁRA Ez nem sokat mond.

TAMÁS Fogalmam sincs, de utána sokkal jobban érzi magát az ember. Azt látom Enikőn, kevésbé akar megölni.

SÁRA Akkor lazulj, ne görcsölj.

*Tamás simogatná Sárát, de elveszi a kezét. Egymásra néznek, megcsókolják egymást. Tamás áthajol Sárához. Sára újra lecsitítja.*

TAMÁS De ez nekünk jár.

SÁRA Mondom, hogy lazíts.

TAMÁS Egyedül nem tudok lazítani.

SÁRA Segítek. Csukd be a szemed! Képzeld azt, hogy jakuzziban vagy habok közé bújunk. Egyszer csak, mint Vénusz kitörünk a habok közül. Pezsgőt iszunk, közben ropog a tűz a kandallóban, gyertyák égnek körülöttünk. Végig folyik a testemen a halványvörös nedű, egyenesen a szádba…

*Közben Tamás halkan nyög, Sára mozdulatai gyorsulnak.*

Gondolj a csikungra! A víz mindkettőnket eltakar. Mindketten ellazulunk, testünk egymásba olvad. Ez a kettőnk csikungja!

*Tamás hosszan élvez…*

*Sötét*

2020